作者:宋之問
標題:梁宣王輓詞三首
內容:貴藩堯母族，外戚漢家親。業重興王際，功高復闢辰。愛賢唯報國，樂善不防身。今日衣冠送，空傷置醴人。金精何日閉，玉匣此時開。東望連吾子，南瞻近帝臺。地形龜食報，墳土燕銜來。可歎虞歌夕，紛紛騎吹回。像設千年在，平生萬事違。彩旌翻葆吹，圭翣奠靈衣。壟日寒無影，郊雲凍不飛。君王留此地，駟馬欲何歸。